唐鶴德

唐鶴德，香港金融業人士，曾經任職萬國寶通銀行投資部高層、渣打銀行投資分析師。佢亦係香港男藝人張國榮嘅同性伴侶。

生平 
唐鶴德響上海出世，家族係上海金融界嘅精英，佢響八兄弟姐妹入面排第七，亦係老豆最細個仔。細個嗰陣識咗張國榮，兩個人曾經一齊玩過，後嚟因為張要去英國留學而冇再聯絡。唐畢業於荃灣聖芳濟中學，生得高大又幾靚仔，做過風紀，打籃球又唔錯，響高中時期仲加入過校刊嘅編輯，所以有好多女仔鍾意佢。

大個之後，佢跟住家族步伐加入金融界，響一間金融公司做投資分析師。1982年，佢同張國榮響香港麗晶酒店再次見面。當時唐鶴德有自己嘅女朋友，張國榮亦曾經同其他女仔拍過拖，但係佢哋都覺得女朋友唔真正了解自己，只有對方了解到，所以之後就拍咗拖。響戀情初期張國榮仲未紅，唐就攞自己份人工資助佢，自己就去捱公仔麵。唐鶴德響80年代曾經做過萬國寶通銀行投資部嘅高層。

1989年張國榮話要移民加拿大，唐甚至為咗張國榮而放棄自己份工。後嚟響經過討論後決定回流香港，唐鶴德響1994年到渣打銀行做投資分析師。

1990年代初，有狗仔隊影到張國榮拖住唐鶴德隻手行街，傳媒開始瘋傳張國榮係基佬。而張國榮經過反覆嘅糾纏，索性響1996年底嘅復出歌壇演唱會上公開多謝唐鶴德，話佢同埋阿媽係「生命中至愛嘅朋友同埋親人」；1997年，張國榮唱出《月亮代表我的心》，正式承認同唐嘅關係。後嚟唐鶴德辭去自己投資分析師嘅工作，專門幫張國榮打理財務。

2003年4月1號，張國榮響文華酒店跳樓自殺，終年46歲。響張死後，唐鶴德以「未亡人」嘅身份，接管佢嘅財產，而佢響每一年佢嘅死忌都會響社交平台鋪帖紀念。

書 
 關熙潮 (2015-10-13). 張國榮：不如我們從頭來過 (中文). 香港: 香港中和出版有限公司

攷 

張國榮
荃灣聖芳濟中學舊生
上海人
香港基佬